VI. ANALIZA EFEKATA ZAKONA

***Na koga će i kako će najverovatnije uticati rešenja u zakonu***

Ovaj zakon će imati uticaja na privredu, pružaoce i korisnike usluga, kao i na državne organe i organizacije koje imaju nadležnosti u oblasti transporta opasne robe.

U pogledu državnih organa i organizacija, ovim se zakonom jasnije određuje i razgraničava njihova nadležnost. Primer za to su odredbe o zaštiti životne sredine koje su do sada bile nedovoljno jasne, naročito kada je reč o preplitanju nadležnosti pojedinih institucija, što je prestavljalo otežavajuću okolnost za sprovođenje tih odredaba, kao i za donošenje odgovarajućih podzakonskih akata. Ovim zakonom se vrši usklađivanje sa postojećom regulativom shodno kojoj je ukinuto donošenje propisa iz člana 48. Zakona koji već postoji u sličnom obliku i u nadležnosti je ministarstva za poslove zaštite životne sredine. Ovo rešenje je u svemu usklađeno i sa nadležnostima koje su članom 5a Zakona o ministarstvima („Službeni glasnik RSˮ, br. 44/14, 14/15, 54/15, 96/15-dr.zakon i 62/17) poverene Ministarstvu zaštite životne sredine, s obzirom da se ono, između ostalog, stara o zaštiti vazduha; zaštiti ozonskog omotača, kao i zaštiti od buke i vibracija.

 Odredbe ovog zakona trebalo bi pozitivno da utiču na domaće prevoznike, s obzirom da se predviđa produženje roka za ispitivanje vozila radi izdavanja ADR sertifikata o odobrenju za vozila koja najčešće u pogledu dokumentacije nisu u potpunosti usklađena sa ADR i propisima o homologaciji.

 Predlogom zakona se dodatno predviđa i postupak ovlašćivanja stručnih lica koja pregledaju pokretnu opremu pod pritiskom i cisterne.

Takođe se uvodi definisanje izgleda žiga koji na pokretnu opremu pod pritiskom i cisterne stavlja ovlašćeno stručno lice u skladu ADR/RID/ADN.

 Ovim zakonom se definišu korisnik kola cisterne u transportu opasne robe što do sada nije bilo definisano.

 Predlog zakona će povećati nivo bezbednosti saobraćaja jer je definisano da vozila koja prevoze opasnu robu sa visokom potencijalnom opasnošću i cisterne imaju prednost prilikom prelaska državne granice.

 Kada je reč o komisiji za polaganje ispita za vozača, Predlog zakon predviđa olakšani način obrazovanja komisije u odnosu na dosadašnje rešenje, čime se bitno utiče na rad Komisije, Ministarstva i na kandidate koji su podneli zahtev za polaganje ispita.

Odredbe ovog zakona trebalo bi da pozitivno utiču na subjekte u transportu opasne robe, kao i na zaposlene u tim subjektima, s obzirom da se ovim zakonom jasnije definišu njihova prava i obaveze i određeni uslovi koje moraju da ispune.

Nakon analize odredaba Zakona o transportu opasne robe („Službeni glasnik RSˮ, broj 104/16), i analize odredaba Predloga zakona u pogledu kojih je bilo najviše pitanja stranaka, zahteva za mišljenje o primeni propisa, inicijativa za održavanje sastanaka i održanih sastanaka, analize podataka o broju podnetih zahteva za izdavanje sertifikata o odobrenju za vozila, zahteva za stručna lica, usklađivanja sa ADR/RID/ADN, inspekcijskih nadzora na terenu i propisivanja preciznijih obaveza učesnika u transportu opasne robe, analize sprovođenje ispita za vozače savetnike i lica sa sertifikatom ADN uočeno je da je neophodno otkloniti pravne praznine i precizirati pojedine odredbe.

 Odredbe ovog zakona utiču i na ostale učesnike u transportu opasne robe, s obzirom da se sada jasno i detaljno uređuju njihove obaveze.

***Koji su troškovi koje će primena akta izazvati građanima i privredi***

Primena ovog zakona neće izazvati značajne nove troškove građanima i privredi, s obzirom da se njegovim odredbama postojeća rešenja ne menjaju značajno, već se postojeća unapređuju i uređuju na jasniji i detaljniji način. Predviđeni troškovi se pretežno odnose na obavezu plaćanja određenih administrativnih taksi propisanih zakonom kojima se uređuju administrativne takse.

***Da li su pozitivne posledice donošenja zakona takve da opravdavaju troškove koje će on stvoriti***

S obzirom da će donošenje ovog zakona omogućiti dalje podizanje nivoa bezbednosti u transportu opasne robe, to svakako opravdava sve troškove koje će on stvoriti.

***Da li akt stimuliše pojavu novih privrednih subjekata na tržištu i tržišnu konkurenciju***

 Imajući u vidu da se ovim zakonom preciziraju prava, obaveze i odgovornosti već postojećih privrednih subjekata, njime se ne stimuliše pojava novih privrednih subjekata na tržištu.

***Da li su sve zainteresovane strane imale priliku da iznesu svoje stavove***

U pripremi ovog zakona održano je više radnih sastanaka u kojima su, osim predstavnika Ministarstva građevinarstva, saobraćaja i infrastrukture, kao ovlašćenog predlagača, učestvovali i davali svoje primedbe i sugestije članovi radne grupe koju čine predstavnici: Ministarstva unutrašnjih poslova, Ministarstva odbrane, Ministarstva poljoprivrede, šumarstva i vodoprivrede, Ministarstva privrede, Ministarstva rudarstva i energetike, Ministarstva finansija (Uprava carine), Ministatstva trgovine, turizma i telekomunikacija, Minitarstva zaštite životne sredine, Agencije za bezbednost saobraćaja, Privredne komore Srbije, kao i predstavnici udruženja, privrednih subjekata, imenovanih tela itd.

***Koje će se mere tokom primene zakona preduzeti da se bi se ostvarilo ono što se donošenjem zakona namerava***

Reč je o svim onim merama kojima se Predlog zakon izvršava, a to su: donošenje svih predviđenih podzakonskih akata, uvođenje registra za pokretnu opremu pod pritiskom, registra vozila za transport opasne robe i registra stručnih lica, ovlašćivanje stručnih lica i uvođenje obaveza za vlasnike cisterne u železničkom saobraćaju.